През септември 1868 г. в Испания избухва т.н. Славна революция, която обединява силите на либерали и републиканци срещу управлението на Изабела II. Начело на революционните войски застават генералите Хуан Прим и Франсиско Серано, които разбиват роялистките войски в битката при Алколеа (27 септември 1868 г.) и принуждават Изабела II и семейството ѝ да избягат във Франция. Така през 1868 г. Алфонсо пристига заедно с родителите си във френската столица. От Париж родителите му го изпращат във Виена, където Алфонсо постъпва във Виенската военна Академия, известна като Терезиариум.